Foto’s: Wêreld se duurste hamburger | Maroela Media
Die wêreld se duurste hamburger word by die Honky Tonk-restaurant in Chelsea, Londen verkoop en gaan jou sowat £1 100 (nagenoeg R20 000) uit die sak jaag.
Die sogenaamde ‘Glamburger’ is deur RecordSetter verklaar as die wêreld se duurste hamburger. Die restaurant het besluit om dié gebeurtenis te vier deur ŉ kompetisie van stapel te stuur op die groep-afslagaankoper Groupon. Die wenner sal later die maand aangewys word en sal die geleentheid kry om verniet aan ŉ ‘Glamburger’ te gaan smul by Honky Tonk.
Die bestanddele wat benodig word vir die ‘Glamburger’. Foto: Groupon/Honky Tonk
Die ‘Glamburger’ se biefstuk word gemaak van 220g Kobe Wagyu-bief wat saam met 60g Nieu-Seelandse-wildsvleis fyngemaal word en ŉ swart knolswam (truffle) brie word bygevoeg vir ŉ sappige kern sodra die vleis gaar is. Die hamburger-biefstuk word dan met Himalaja-sout gegeur en word bedien met kreef wat van Kanada af kom. Bo-op die kreef is daar spek wat in esdoringstroop gebraai is, Beluga-kaviaar en gerookte eendeier bedek met ŉ eetbare goue blaar.
Die broodrolletjie word gegeur met Japanese matcha (fyngemaakte groentee) en romerige mayonnaise en word ook bedek met ŉ goue blaar. Dit word afgerond met ŉ veselperske en vonkelwyn-jus en gerasperde wit knolswam.
Sjef Chris Large is die meesterbrein agter die ‘Glamburger’. Foto: Groupon/Honky Tonk